Document ID: /roh_data/filtered/fineweb-2-filterrobots_roh.jsonl.gz/69033

Duvrai in dals cedels electorals uffizials che Vus survegnis per posta sco part dal material electoral. Vus pudais midar il cedel electoral u laschar quel sco ch'el è. Qua sutvart vegnan tut las pussaivladads descrittas.
Per che Vossas vuschs sajan valaivlas, stuais Vus observar las suandantas reglas:
Duvrai mo in unic cedel electoral uffizial.
Scrivai a maun ed en moda bain legibla.
Tscherni mo candidatas uffizialas e candidats uffizials, pia talas e tals che figureschan sin ils cedels electorals prestampads.
Scrivai adina cumplettamain ils nums, prenums e numers da las candidatas e dals candidats. Virgulettas e scursanidas sco «idem», «dito» u sumegliantas n'èn betg permessas.
Evitai commentaris, remartgas e dissegns sin il cedel electoral u sin la cuverta da votar.
Observai las remartgas ed ils termins en Voss chantun ed en Vossa vischnanca. Mettai il cedel electoral en la cuverta da votar previsa u en il caum previs da la cuverta (chantun Soloturn) e suttascrivai l'attest da votar (excepziun: chantun Basilea-Citad).
Ulteriur proceder:
Vus pudais eleger per correspundenza. Duvrai la cuverta da resposta ch'è previsa per quest intent.
Mettai la cuverta da resposta en la chascha da brevs respectiva da Vossa vischnanca: per regla chattais Vus questa chascha da brevs tar l'administraziun communala. (Attenziun: en il chantun Vallais n'è quai betg pussaivel).
Il di da l'elecziun pudais Vus er metter persunalmain Vossa cuverta da votar en l'urna.